Veroordeelde moordenaar sit langer na nóg moorde  Shaun Oosthuizen 41) [Foto met vergunning van Laevelder] Oosthuizen is vroeër tot drie keer lewenslange tronkstraf gevonnis vir die moorde op Hetta Potgieter (85), Barbara Esme Fenton (74) en Engela van Wyk (86). “Oosthuizen het nadat hy tot lewenslange tronkstraf gevonnis is aan die ondersoekbeampte beken dat hy ook ander slagoffers in Sunnyside en Roodepoort vermoor het,” het kapt. Dineo Sekgotodi, woordvoerder van die Valke, gesê. Verdere ondersoek het aan die lig gebring dat Oosthuizen in Desember 2015 by ŉ ouetehuis in Sunnyside ingebreek en Emma Goosen (93) beroof het. Sy is in ŉ kas gedruk waar sy dae lank deurgebring het voordat sy gevind is. Sy is kort daarna dood. In Augustus 2018 het Oosthuizen en ŉ medebeskuldigde Lillas Merry (77) in haar woonstel in Roodepoort oorval. Sy is beroof en vasgebind waarna sy versmoor het. Oosthuizen is tot lewenslange tronkstraf gevonnis vir die moord op Merry en tot 15 jaar tronkstraf op elk van die twee aanklagte van roof met verswarende omstandighede. Moordtog tydens borgtog Potgieter se liggaam is in Julie 2018 in die badkamer van haar selfsorgeenheid in die Macadamia-versorgingsoord in Mbombela aangetref. Haar hande was vasgebind en daar was ŉ voorwerp om haar nek gebind. Oosthuizen het Potgieter aangerand, vasgebind en verwurg. Hy het haar verder van ’n bedrag van R10 000 beroof en van die toneel gevlug. Hy is kort ná die moord in hegtenis geneem, maar op borgtog vrygelaat waarna hy sy moordtog in Alberton in Gauteng voortgesit het. Oosthuizen het Fenton op 1 September 2018 in haar huis in Alberton verwurg en is hierna deur die Valke vasgetrek. Van Wyk is op 24 Junie 2018, skaars ’n maand voor die moord op Potgieter, by die Rus ’n Bietjie-ouetehuis in Springs beroof en vermoor. Genl.maj. Zodwa Mokoena, hoof van die Valke in Mpumalanga, het die ondersoekspan geloof. “Ons waardeer die samewerking tussen die ondersoekers en die regbank om te verseker dat hierdie hartelose misdadiger, wat bejaardes geteiken het wat nie hulself kon verdedig nie, uit die gemeenskap verwyder word.”